Tyd om beloftes nou te vervul | Netwerk24
Tyd om beloftes nou te vervul
Met ’n nuwe administrasie vir die Noord-Kaap en met die land onder nuwe leierskap, het die tyd aangebreek om beloftes wat in die aanloop tot die verkiesing, tydens inhuldigingstoesprake en tydens die staatsrede en provinsiale rede gemaak is, te vervul.
Een van die vernaamste beloftes van ons nuutverkose leierskap – op nasionale én provinsiale vlak – is om vrugtelose en verkwistende staatsbesteding, wat die afgelope paar jaar toegelaat is om handuit te ruk, te voorkom en korrupsie in die staatsdiens vas te vat.
Een van die groot uitdagings vir die sesde Noord-Kaapse administrasie, onder leiding van premier Zamani Saul, is om probleme met die onvoltooide geestesgesondheidshospitaal langs die R31 buite Kimberley uit te sorteer.
Dié projek, oorspronklik vir R290 miljoen begroot, het die belastingbetaler reeds R2 miljard uit die sak gejaag en is weens swak bestuur ná 15 jaar steeds onvoltooid.
Intussen ly geestesgesondheidspa­siënte in die Noord-Kaap daaronder en is hulle in baie opsigte nou slegter af as voor die projek begin het.
Wat kommerwekkend is, is dat daar ongeag nuwe leierskap en beloftes steeds ’n sluier van geheimhouding oor hierdie projek hang. Daar bestaan steeds twyfel of die projek voor die einde van die jaar voltooi sal wees en toesighouers het so onlangs as verlede week gekla dat hul toegang tot die perseel belet is toe hulle ’n oorsig­inspeksie wou uitvoer.
As die sesde Noord-Kaapse administrasie onder leiding van Saul ernstig daaroor is om verkwistende staatsbesteding vas te vat, is hier ’n gulde geleentheid om hulself te bewys.